KLASA: 034-05/24-01/19

URBROJ: 711-02-01/02-2024-03

Zagreb, 16. veljače 2024.

**DAVOR MAYER**

**član Uprave direktor trgovačkog društva**

**GRADSKA PLINARA ZAGREB d.o.o.**

**Predmet: mišljenje na zahtjev obveznika Davora Mayera,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 01. veljače 2024. pod oznakom KLASA: 034-05/24-01/19, zaprimilo zahtjev za mišljenje koje je podnio obveznik Davor Mayer, član Uprave - direktor trgovačkog društva GRADSKA PLINARA ZAGREB d.o.o.

U podnesenom zahtjevu obveznik postavlja upit može li nakon završetka mandata u trgovačkom društvu GRADSKA PLINARA ZAGREB d.o.o. nastaviti raditi kao član Nadzornog odbora drugog trgovačkog društva s kojim društvo GRADSKA PLINARA ZAGREB d.o.o. ne posluje niti je ikada poslovala ili bila u bilo kakvom poslovnom odnosu. Obveznik pritom napominje kako kao član Uprave-direktor navedenog trgovačkog društva u većinskom vlasništvu Grada Zagreba nema pravo na naknadu plaće nakon prestanka mandata.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, dalje ZSSI) na 40. sjednici održanoj 16. veljače 2024.g., obvezniku daje mišljenje, kako slijedi.

Člankom 8. stavcima 3. i 4. Zakona o sprječavanju sukoba interesa ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako je člankom 18. stavkom 1. ZSSI-a propisano da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 22. stavkom 2. ZSSI-a propisano je da se obveze iz članka 18. ZSSI-a primjenjuju na obveznike koji imaju pravo na naknadu plaće nakon prestanka dužnosti propisane posebnim zakonima za vrijeme trajanja prava na naknadu.

Slijedom navedenog, a budući da obveznik nema pravo na naknadu plaće nakon prestanka dužnosti člana Uprave-direktora na istoga se ne primjenjuje odredba čl. 22. stavka 2. ZSSI-a, odnosno odredbe članka 18. ZSSI-a primjenjuju se samo tijekom, a ne i nakon prestanka obnašanja navedene dužnosti.

Nadalje, Povjerenstvo ističe kako je člankom 23. stavkom 1. ZSSI-a propisano da obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

Stoga Povjerenstvo ističe kako se, ukoliko trgovačko društvo GRADSKA PLINARA ZAGREB d.o.o. nije poslovalo s društvom u kojem obveznik namjerava obavljati funkciju člana Nadzornog odbora, niti je nad istim vršilo nadzorne funkcije, na obveznika ne primjenjuje niti odredba članka 23. stavak 1. ZSSI-a.

Slijedom navedenog, a kako je istaknuto u ovom mišljenju, nema zapreke u smislu odredbi ZSSI-a da obveznik po prestanku obnašanja dužnosti člana Uprave - direktora trgovačkog društva GRADSKA PLINARA ZAGREB d.o.o. u konkretnom trgovačkom društvu stupi na funkciju člana Nadzornog odbora.

ZAMJENICA PREDSJEDNICA POVJERENSTVA

Ines Pavlačić, dipl. iur.

Dostaviti:

1. Obvezniku Davoru Mayeru, elektroničkom dostavom
2. Objava na internetskoj stranici Povjerenstva
3. Pismohrana